Kommissionens beslutning

af 18. august 2003

om særlige betingelser for import af fiskevarer fra Mayotte

(meddelt under nummer K(2003) 2976)

(EØS-relevant tekst)

(2003/608/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved forordning (EF) nr. 806/2003(2), særlig artikel 11, og

ud fra følgende betragtninger:

(1) Der er på Kommissionens vegne foretaget en inspektion i Mayotte for at undersøge betingelserne for produktion, oplagring og forsendelse af fiskevarer til Fællesskabet.

(2) Bestemmelserne i Mayottes lovgivning om sundhedsinspektion og -kontrol af fiskevarer kan betragtes som svarende til de bestemmelser, der er fastsat i direktiv 91/493/EØF.

(3) Navnlig er "Direction des Services Vétérinaires (DSV)" i "Direction de l'Agriculture et de la Forêt (DAF)" under det franske landbrugs- og fiskeriministerium i stand til effektivt at føre kontrol med, om den gældende lovgivning overholdes.

(4) DSV har officielt forsikret, at standarderne for sundhedskontrol og -overvågning af fiskevarer som fastsat i kapitel V i bilaget til direktiv 91/493/EØF vil blive overholdt, og at hygiejnekrav svarende til dem, der er fastsat i nævnte direktiv, vil blive opfyldt.

(5) Der bør fastsættes nærmere bestemmelser for fiskevarer, der indføres til Fællesskabet fra Mayotte, i overensstemmelse med direktiv 91/493/EØF.

(6) Det er også nødvendigt at opstille en liste over godkendte virksomheder, fabriksfartøjer og kølehuse samt en liste over fryseskibe, som er udstyret i overensstemmelse med kravene i Rådets direktiv 92/48/EØF om fastsættelse af minimumshygiejneregler for fiskerivarer fremstillet om bord på visse fartøjer i overensstemmelse med artikel 3, stk. 1, litra a), nr. i), i direktiv 91/493/EØF(3). Disse lister bør opstilles på grundlag af en meddelelse fra DSV til Kommissionen.

(7) Fællesskabets inspektionshold kunne imidlertid ikke kontrollere, om DSV er i stand til at inspicere fryseskibe og fabriksfartøjer, fordi de to foreslåede fryseskibe førte fransk flag, da kontrolbesøget foregik, og der ikke blev foreslået noget fabriksfartøj til godkendelse. For at nye fartøjer kan optages på listen, er det derfor nødvendigt, at Kommissionens eksperter gennemfører et nyt kontrolbesøg på stedet.

(8) Denne beslutning bør anvendes fra femogfyrretyvendedagen efter offentliggørelsen for at give importørerne den nødvendige overgangsperiode.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

"Direction des Services Vétérinaires (DSV)" i "Direction de l'Agriculture et de la Forêt (DAF)" under det franske landbrugs- og fiskeriministerium er den ansvarlige myndighed i Mayotte for kontrol og attestering af, at fiskevarer opfylder kravene i direktiv 91/493/EØF.

Artikel 2

Fiskevarer, der indføres til Fællesskabet fra Mayotte, skal opfylde artikel 3, 4 og 5.

Artikel 3

1. Hver sending skal ledsages af originalen af et nummereret sundhedscertifikat, der er behørigt udfyldt, underskrevet og dateret, og som kun består af ét blad, jf. modellen i bilag I.

2. Certifikatet skal udfærdiges på mindst ét af de officielle sprog i den medlemsstat, hvor kontrollen udføres.

3. Certifikatet skal indeholde DSV-repræsentantens navn, stilling og underskrift samt DSV's officielle stempel i en anden farve end de øvrige angivelser i certifikatet.

Artikel 4

Fiskevarerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag II.

Artikel 5

Alle pakninger skal med uudslettelig skrift være forsynet med ordene "MAYOTTE" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, medmindre der er tale om frosne fiskevarer i løs afladning til konservesfremstilling.

Artikel 6

Nye fartøjer optages først på listen i bilag II, når resultaterne af et EF-kontrolbesøg på stedet foreligger.

Artikel 7

Denne beslutning anvendes fra den 4. oktober 2003.

Artikel 8

Denne beslutning er rettet til medlemsstaterne.

Udfærdiget i Bruxelles, den 18. august 2003.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 15.

(2) EUT L 122 af 16.5.2003, s. 1.

(3) EFT L 187 af 7.7.1992, s. 41.

BILAG I

>PIC FILE= "L_2003210DA.002702.TIF">

>PIC FILE= "L_2003210DA.002801.TIF">

BILAG II

LISTE OVER VIRKSOMHEDER OG FARTØJER

>TABELPOSITION>

ZV: Fryseskib.

PP: Forarbejdningsvirksomhed.